秋居覽景因感所事
作者：文同
朝代：宋

paragraphs: 閒居閉窮巷，拙者誠所宜。
掩書坐前楹，默與天理期。
是時新雨收，物物含秋姿。
疏檐正殘日，曲几方凉颸。
群雀下空階，逐逐顧且隨。
微蟲出幽隙，繞繞行復飛。
疏篁挺堅勁，不並草木衰。
叢蘭吐芬芳，豈畏霜露知。
觀此動與植，一一全天資。
因念物稟生，有性各異持。
夫人爲靈者，仁義實所尸。
胡爲智巧役，所有日夜隳。
不能保其元，妄事紛擾爲。
汲汲以就死，所耗無纖釐。
還本既不完，何用冠且衣。
余因激所遇，攬筆成此詩。
庶哉學者心，讀已而悟茲。